Komisjoni otsus,

28. mai 1993,

millega lubatakse liikmesriikidel Ameerika Ühendriikidest pärit Thuja L. puidu osas ette näha erandeid nõukogu direktiivi 77/93/EMÜ teatavatest sätetest

(93/359/EMÜ)

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 21. detsembri 1976. aasta direktiivi 77/93/EMÜ taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta, [1] viimati muudetud direktiiviga 93/19/EMÜ, [2] eriti selle artikli 14 lõike 3 kolmandat taanet,

võttes arvesse liikmesriikide esitatud taotlusi

ning arvestades, et:

direktiivi 77/93/EMÜ sätete kohaselt ei või ühendusse tuua Kanadast, Hiinast, Jaapanist, Koreast, Taiwanist ja Ameerika Ühendriikidest pärit Thuja L. puitu, ka mitte sellist, millel pole säilinud looduslik kumer pind, kui sellega pole kaasas nimetatud direktiivi artiklites 7 või 8 ettenähtud sertifikaat ning kui puit pole kooritud ja vaba perekond Monochamus’e (Euroopa-väline) liikidesse kuuluvate tõukude aukudest;

Ameerika Ühendriikidest pärit Thuja L. puitu tuuakse käesoleval ajal ühendusse; sel juhul ei anta kõnealuses riigis tavaliselt välja fütosanitaarsertifikaati;

Ameerika Ühendriikide antud ja seal 1990. aastal erilähetuse käigus kogutud informatsiooni põhjal on komisjon tuvastanud, et nõuetekohase koorimise tagamiseks ja kahjulike organismide ohu vähendamiseks on käivitatud "koorimise ja tõuguaukude kontrolli sertifikaatide" väljaandmise ametlikult heakskiidetud ja jälgitud programm; kui puiduga on kaasas selle programmi raames välja antud "koorimise ja tõuguaukude kontrolli sertifikaat", väheneb kahjulike organismide leviku oht;

komisjon kannab hoolt, et Ameerika Ühendriigid teeksid kättesaadavaks igasuguse tehnilise teabe, mida on vaja hinnangu andmiseks koorimise ja tõuguaukude kontrolli sertifikaatide programmi toimimisele;

käesolev otsus tuleks uuesti läbi vaadata hiljemalt 1. aprilliks 1995;

käesoleva otsusega ettenähtud meetmed on kooskõlas alalise taimetervise komitee arvamusega,

ON VASTU VÕTNUD KÄESOLEVA OTSUSE:

Artikkel 1

1. Liikmesriikidel lubatakse vastavalt käesoleva artikli lõikes 2 sätestatud tingimustele ette näha erandeid direktiivi 77/93/EMÜ artikli 7 lõikest 2 ja artikli 12 lõike 1 punktist b Ameerika Ühendriikidest pärit Thuja L. puidu osas, kaasa arvatud puit, millel pole säilinud looduslik kumer pind.

2. Täidetud peavad olema järgmised tingimused:

a) vastavust nimetatud direktiivi IV lisa A osa I jao punktis 1.4 sätestatud nõuetele kontrollivad sorteerijad, kes on selleks koolitatud, kvalifitseeritud ja volitatud Ühendriikide põllumajandusministeeriumi looma- ja taimetervise kontrolli osakonna poolt tunnustatud ja kontrollitud programmi raames;

b) vastavust punktis a ettenähtud tingimustele kontrollivad saeveskites metsatööstuse inspektorid või nende esindajad, kellel on selleks nõuetekohane kvalifikatsioon ja keda on volitanud nimetatud looma- ja taimetervise kontrolli osakond; lisaks peab kontrollimissüsteem võimaldama nimetatud looma- ja taimetervise kontrolli osakonna inspektoritel teha pistelisi laadimiseelseid kontrolle;

c) puiduga on kaasas koorimise ja tõuguaukude kontrolli sertifikaat, mis on standarditud punktis a nimetatud programmi raames, vastab käesoleva otsuse lisas toodud näidisele ja on välja antud nimetatud taimekaitseosakonna kõnealuses programmis osalevate saeveskite nimel tegutseva isiku poolt; see sertifikaat täidetakse vastavalt kõnealuse programmi raames välja töötatud juhendile.

Artikkel 2

Ilma et see piiraks direktiivi 77/93/EMÜ artikli 14 lõikes 5 ettenähtud sätete kohaldamist, teavitavad liikmesriigid komisjoni ja teisi liikmesriike kõikidest juhtudest, mil käesoleva otsuse kohaselt sisse toodud kaubasaadetised ei vasta artikli 1 lõike 2 punktides a ja c sätestatud tingimustele.

Artikkel 3

Artikliga 1 antud luba kohaldatakse alates 1. juunist 1993. See tunnistatakse kehtetuks, kui leitakse, et artikli 1 lõikes 2 sätestatud tingimused ei ole piisavad kahjulike organismide sissetoomise vältimiseks, või kui neid tingimusi ei ole täidetud. Käesoleva otsusega antud luba vaadatakse uuesti läbi hiljemalt 1. aprilliks 1995.

Artikkel 4

Käesolev otsus on adresseeritud liikmesriikidele.

Brüssel, 28. mai 1993

Komisjoni nimel

komisjoni liige

René Steichen

[1] EÜT L 26, 31.1.1977, lk 20.

[2] EÜT L 96, 22.4.1993, lk 33.

--------------------------------------------------

ANEXOBILAGANHANGΠΑΡΑΡΤΗΜΑANNEXANNEXEALLEGATOBIJLAGEANEXO

+++++ TIFF +++++

--------------------------------------------------